
[bookmark: _GoBack]DECIZIA DE PUNERE ÎN APLICARE A COMISIEI
din 17.7.2026
[bookmark: _Hlk137558644][bookmark: _Hlk160542626][bookmark: _Hlk160554821][bookmark: _Hlk166656665]privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Right to Housing! Acum și pentru totdeauna”
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj.] 

întrucât:
(1)	La 23 aprilie 2026, Comisiei i-a fost prezentată o cerere de înregistrare a unei inițiative cetățenești europene intitulate „Right to Housing! Acum și pentru totdeauna”.
(2)	Prin scrisoarea din 26 mai 2026 [C(2026) 3498 final], în temeiul articolului 6 alineatul (4) din Regulamentul (UE) 2019/788, Comisia a informat grupul de organizatori că, în ceea ce privește cererea de înregistrare depusă la 23 aprilie 2026, cerințele de înregistrare prevăzute la articolul 6 alineatul (3) primul paragraf literele (a), (d) și (e) din regulamentul respectiv erau îndeplinite și că articolul 6 alineatul (3) primul paragraf litera (b) din regulamentul respectiv nu era aplicabil. Comisia a explicat însă și că anumite părți din inițiativă nu îndeplineau cerința prevăzută la articolul 6 alineatul (3) primul paragraf litera (c) din Regulamentul (UE) 2019/788. 
(3)	Prin urmare, Comisia a informat organizatorii, în temeiul articolului 6 alineatul (4) primul paragraf din Regulamentul (UE) 2019/788, că ar putea fie să modifice inițiativa pentru a ține seama de evaluarea Comisiei, fie să mențină sau să retragă inițiativa inițială, în conformitate cu articolul 6 alineatul (4) al doilea paragraf din Regulamentul (UE) 2019/788.
(4)	La 22 iunie 2026, grupul de organizatori a transmis o inițiativă modificată.
(5)	Scopul inițiativei modificate, astfel cum a fost exprimat de organizatori, este de a „cere acces la locuințe la prețuri accesibile, la locuințe durabile și echitabile”. Organizatorii solicită nouă măsuri: (i) „reglementarea serviciilor de închiriere de locuințe pe termen scurt și a situației proprietăților nelocuite”; (ii) „transformarea clădirilor goale, precum casele și birourile neocupate, în locuințe”; (iii) „crearea de stimulente și acordarea de autorizații rapide pentru ca renovarea să devină prima opțiune”; (iv) „garantarea faptului că banii publici sunt folosiți în beneficiul oamenilor, nu al speculațiilor”; (v) „reformarea normelor fiscale, astfel încât guvernele să poată investi mai mult în locuințe”; (vi) „crearea unui fond al UE pentru locuințe”; (vii) „stabilirea unor standarde obligatorii pentru a menține locuințele durabile și la prețuri accesibile”; (viii) „posibilitatea ca oamenii să poată sta în locuințele lor în timpul renovărilor finanțate de UE”; (ix) „înființarea unei Agenții a UE pentru locuințe, pentru o guvernanță transparentă în acest sector”. O anexă la inițiativa modificată oferă detalii suplimentare cu privire la contextul, obiectul și obiectivele sale. Ca parte a cererii lor de înregistrare, organizatorii au prezentat și un document suplimentar, care include o propunere legislativă.
(6)	Comisia consideră că, în ceea ce privește măsurile (i), (ii), (iv) și (ix), în această etapă nu se poate exclude posibilitatea ca, în temeiul articolului 114 din Tratatul privind funcționarea Uniunii Europene (TFUE), Comisia să propună măsuri privind: reglementarea serviciilor de închiriere de locuințe pe termen scurt și a situației proprietăților nelocuite; transformarea clădirilor neutilizate în locuințe; combaterea speculațiilor; înființarea unei Agenții a UE pentru locuințe. 
(7)	În ceea ce privește măsurile (v) și (vi), în această etapă nu se poate exclude posibilitatea unei propuneri din partea Comisiei privind reformarea normelor fiscale și crearea unui fond al UE pentru locuințe, în temeiul articolelor 113 și 115 din TFUE și al articolelor 174 și 175 din TFUE.
(8)	Cât despre măsura (iii), în această etapă nu se poate exclude posibilitatea ca, în temeiul articolelor 192 și 194 din TFUE, Comisia să propună măsuri referitoare la anumite aspecte ale acordării de autorizații pentru locuințe.
(9)	În ceea ce privește măsura (vii), în această etapă nu se poate exclude posibilitatea ca, în temeiul articolelor 64 și 114 din TFUE, Comisia să propună măsuri de stabilire a unor standarde obligatorii pentru a menține locuințele la prețuri accesibile. 
(10)	În cele din urmă, în ceea ce privește măsura (viii), în această etapă nu se poate exclude posibilitatea introducerii de către Comisie a unor modificări specifice la anumite instrumente de finanțare ale UE pentru a proteja chiriașii împotriva mutării pe durata renovărilor, în temeiul articolelor 175, 177, 178 și 322 din TFUE.
(11)	Din aceste motive, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(12)	Această concluzie nu afectează efectuarea unei evaluări pentru a se stabili dacă, în acest caz, sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale. 
(13)	Grupul de organizatori a furnizat documente adecvate pentru a dovedi că inițiativa îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(14)	Inițiativa propusă nu este în mod vădit abuzivă, vădit nefondată sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(15)	Prin urmare, inițiativa intitulată „Right to Housing! Acum și pentru totdeauna” ar trebui înregistrată.
(16)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,

ADOPTĂ PREZENTA DECIZIE: 
Articolul 1
Se înregistrează inițiativa cetățenească europeană intitulată „Right to Housing! Acum și pentru totdeauna”. 
Articolul 2
Prezenta decizie se adresează grupului de organizatori ai inițiativei cetățenești intitulate „Right to Housing! Acum și pentru totdeauna”, reprezentat de Josiane SCHMIDT și Francesca Romana D'ANTUONO, care acționează în calitate de persoane de contact.
Adoptată la Bruxelles, 17.7.2026
	Pentru Comisie
	Maroš ŠEFČOVIČ
	Membru al Comisiei

